Retailerul german Lidl a retras din magazinele sale din România un produs în care, prin verificări interne, a depistat o toxină, cumpărătorii care restituie produsul în magazin urmând să își primească banii înapoi, anunță Profit.ro.

Foto: Shutterstock

Toxina numită „Patulină” a fost depistată într-un suc de mere și sfeclă roșie „Cămara noastră”, vândut în cutii de 2 litri, cu data de expirare 24.01.2019. Cei care au cumpărat acest produs își vor putea primi banii înapoi fără a fi nevoiți să prezinte în magazin bonul fiscal.

Între timp, Lidl a anunțat că a scos produsul de la vânzare, iar compania Mărul Argintiu, cea care a produs sucul, a dat un comunicat în care le recomandă celor care au cumpărat produsul să nu îl consume, întrucât „nu poate fi exclus vreun risc asupra sănătății”, din cauza contaminării cu Patulină.

„Producătorul român SC Mărul Argintiu SRL recheamă preventiv produsul „Cămara Noastră Suc de mere și sfeclă roșie, 2L", cu data de valabilitate 24.01.2019. În cadrul verificărilor interne, într-o probă a fost depistată toxina Patulină. Patulina poate avea efecte toxice asupra organismului uman. Întrucât nu poate fi exclus vreun risc asupra sănătății, clienții sunt rugați insistent să țină cont de această rechemare și să nu consume produsul în cauză.

Produsul „Camara Noastra Suc de mere si sfecla rosie, 2L" al producătorului SC Marul Argintiu SRL a fost vândut de către Lidl Romania. Din motive ce țin de siguranța consumatorului, Lidl Romania a reacționat fără întârziere și a scos produsul de la vânzare. Produsul mai sus mentionat, cu data de valabilitate 24.01.2019, poate fi returnat în toate magazinele Lidl. Contravaloarea produsului va fi restituită, fără a fi necesară prezentarea bonului fiscal.

Această rechemare vizează exclusiv produsul „Camara Noastra Suc de mere si sfecla rosie, 2L" al producătorului SC Marul Argintiu SRL. Alte produse vândute de către Lidl Romania, inclusiv alte produse ale producătorului SC Marul Argintiu SRL, nu sunt afectate de această rechemare. Producătorul SC Marul Argintiu SRL își cere scuze față de persoanele afectate pentru neplăcerile create.”

Citește mai multe aici